**Inazio Agirregoikoa** (hispaaniapäraselt Ignacio Agirregoicoa Benito; vigaselt ka *Benito Agirre*, *Benito Ignacio Aguirre* või *Benito Ignassio Agirre*; 1923, Eibar, Hispaania – 9. märts 1944, Peipsi järv Mustvee lähedal) oli baski päritolu hispaania lendur, kes osales Teises maailmasõjas Nõukogude poolel ja langes tulevahetuses Eesti pinnal.

9. märtsil 1944 oli Gdovi (Oudova) lennuväebaasist startinud Aguirre sunnitud Saksa seniitkahurite tule tabamuse tõttu vigastatud lennukiga maanduma Mustvee lähedal Peipsi järvel. Pärast maandumist tekkis tal tulevahetus Omakaitse liikmetega. Et vältida vangisattumist, lasi Aguirre end maha. Kohalikud elanikud matsid ta Mustvee linna kalmistule. Kui 1973. aastal rajati Mustveesse vennaskalmistu, maeti Agirre säilmed sinna ümber, tänapäeval hooldab hauda Mustvee linna kommunaalosakond.

Mustvees on Agirregoikoa järgi nimetatud Benito Agirre tänav. Nõukogude Liidu okupatsiooni ajal, anda seni nimetule tänavale Agirregoikoa nimi, tegi ettepaneku Mustvee 2. keskkooli õppealajuhataja Igor Anissimov 23. aprillil 1965. aastal Mustvee linnalehes Meie Kodu ilmunud artiklis "Sa ei ole unustatud, Benito Agirre!".

Ajaloolase Kaupo Deemanti arvates võis Aguirre osaleda samal päeval toimunud Tallinna pommitamises või luurata Mustvee sadamat, ehkki kindlalt see teada ei ole. Deemant oletas, et just Aguirre allatulistamise tõttu võis Mustvee jääda pommitamata. Seepärast pidas Deemant ka tänava nimetamist Aguirre järgi kohatuks.

Agirregoikoa hukkumist uurinud ajaloolane Reigo Rosenthal on arhiividokumentide põhjal jõudnud järeldusele, et 159. hävituslennuväepolgu piloodi nooremleitnant Agirregoikoa hävituslennuk La-5 tulistati alla hoopis 8. märtsil 1944 Peipsi järve kirdenurga piirkonnas toimunud õhulahingus. Rosenthali kinnitusel põhinevad väited Agirregoikoa hukkumisest Mustvee või Lohusoo lähedal eksitustel või alusetutel väidetel Nõukogude Liidus ilmunud publitsistikas, kus Agirregoikoaks peeti 6. veebruaril Lohusuu juures hukkunud Nõukogude Liidu pilooti, kes kuulus tõenäoliselt Balti laevastiku 3. kaardiväe hävituslennuväepolku. Agirregoikoa hukkumise kuupäevaks hakati juba Teise maailmasõja aegsetes Punaarmee dokumentides ekslikult pidama 9. märtsi (õige peaks olema 8. märts).

Segadused nimega
----------------

Algselt kandis Mustvee tänav vene kirillitsas nime, mille translitereerimisel saadi praegu tänavasiltidel seisev nimekuju "Benito Agirre". Samuti tuleneb mõnel pool levinud kirillitsas kirjutatud nimekuju "Benito Ignassio Agirre", ehkki lenduri hispaaniapärane nimi olnuks ladina tähestikus Benito Ignacio Aguirre.

2002. aastal pöördus Eesti Keele Instituudis kohanimekorraldusega tegelev keeleteadlane Peeter Päll oma baskimaise tuttava Luistxo Fernandeze poole kahtlusega, et tegemist võis olla rahvuslikult päritolult mitte hispaanlase, vaid hoopis baskiga. Selgus, et lenduri korrektne emakeelne nimi oli Inazio Agirregoikoa, hispaaniapäraselt Ignacio Agirregoicoa Benito – sealjuures oli Benito mitte eesnimi, vaid teine perekonnanimi.

Pälli ärgitusel kirjutas nimeprobleemist samal aastal ajalehes Eesti Ekspress ka ajakirjanik Juhani Püttsepp, kes soovitas tänava Agirre õige nimekuju järgi Inazio Agirregoikoa tänavaks ümber nimetada. 2012. aasta seisuga ei olnud tänavat ümber nimetatud. 2024. aastal määras regionaalminister Madis Kallas tänava uueks nimeks Silla.

Viited
------

1. 1 2 3  "A Basque Pilot in Estonia: Benito Agirre, the pilot that never was" Eusko Blog: Ingeleraz, 15. oktoober 2002 (vaadatud 1. novembril 2012)
2. 1 2 3 4 5  Püttsepp, Juhani. Eestit ühendab Hispaaniaga väike Benito Agirre tänav. Postimees, 22. november 1999.
3. 1 2 3  Kaupo Deemant "Kohatu ülistuslaul" Postimees, 29.11.1999 (vastukaja Juhani Püttsepa artiklile 1999. aastast)
4. ↑  "Sa ei ole unustatud, Benito Agirre!" Meie Kodu, 23. aprill 1965, lk 1
5. ↑  "AJALUGU ⟩ Punalendurite nimelisi tänavaid on Eestis mujalgi kui Narvas". *Arvamus*. 7. oktoober 2023. Vaadatud 16. märtsil 2024.
6. ↑   (vaadatud 1. novembril 2012)
7. ↑  Püttsepp, Juhani "Inazio Agirregoikoa tänav, Mustvee" Eesti Ekspress, 10. oktoober 2002, lk A37 (tasuline ligipääs)
8. ↑  Huvitavad tänavanimed: Eestis asub tänav, mis on pühendatud hispaania noormehele. Delfi/Jõgeva Linna Leht, 24. juuli 2012. Vaadatud 1. novembril 2012.
9. ↑  "Regionaalminister määrab Mustvee Benito Agirre tänavale uue nime" ERR, 26. veebruar 2024

Kirjandus
---------

* "Sa ei ole unustatud, Benito Agirre!" Meie Kodu, 23. aprill 1965, lk 1.
* "Españoles en la II. Guerra Mundial, El Frente del Este" (editorea, Ricardo Recio Cardona) Madrid, 1999 (ISBN 84-930581-0-6; hispaania keeles)

Välislingid
-----------

* "Peipsist leitud hävitaja piloot oli hispaanlane" EPL/BNS, 11. november 1996.
* Luistxo Fernandez "Benito Agirre, existitu ez zen pilotua?" Sustatu.com, 14. oktoober 2002 (baski keeles)
* "A Basque Pilot in Estonia: Benito Agirre, the pilot that never was" Eusko Blog: Ingeleraz, 15. oktoober 2002 (inglise keeles)
*